Malawi-hof laat Bushiri-egpaar vry | Maroela Media
Shepherd Bushiri en sy vrou Mary. (Foto: WIKUS DE WET / AFP)
Die selfverklaarde profeet Shepherd Bushiri en sy vrou, Mary, is Donderdag in Malawi uit aanhouding vrygelaat, berig die Malawiese media.
Die egpaar het voor landdros Viva Nyimba in die landdroshof in Lilongwe verskyn ná hul inhegtenisneming Woensdag nadat Interpol 'n lasbrief vir hul inhegtenisneming uitgereik het.
Nyimba het beslis dat die Bushiri's sonder borgtog vrygelaat moet word omdat hul inhegtenisneming in Malawi onwettig was, en het bygevoeg dat die hof slegs na die wettigheid van hul inhegtenisneming gekyk het en nie na wat in Suid-Afrika gebeur het nie.
Rainbow Television het berig dat Nyimba die inhegtenisneming as onwettig beskou, aangesien die lasbrief nie deur die land se departement van binnelandse veiligheid gekanaliseer is nie.
Daar is verder berig dat die staat aangevoer het dat die misdrywe wat die paartjie glo gepleeg het nie binne die grense van Malawi plaasgevind het nie. Daar word nou gewag op 'n formele versoek van die Suid-Afrikaanse regering om hulle uit te lewer.
Die egpaar het hulself Woensdagoggend aan die polisie in Lilongwe oorgegee nadat 'n lasbrief vir hul inhegtenisneming Dinsdag in Suid-Afrika uitgereik is.
Hulle het Suid-Afrika in raaiselagtige omstandighede verlaat en na hul tuisland gevlug omdat hulle glo vir hul veiligheid vrees.
Hulle is op 4 November in die landdroshof in Pretoria op borgtog van R200 000 elk vrygelaat ná hul inhegtenisneming in Oktober.
As deel van hul borgtogvoorwaardes mag hulle slegs binne Gauteng en Noordwes gereis het totdat die saak afgehandel is. Hul borgtog is herroep en 'n lasbrief vir inhegtenisneming is uitgereik.
Bushiri het gesê hy glo in die grondwet van Malawi om elke burger, onder wie hy en sy vrou, te beskerm, en daarom het hulle na Malawi gevlug.
Die dagblad The Nation het berig dat Bushiri gesê het hy gee nie om of daar op sy eiendom in Suid-Afrika beslag gelê word nie, omdat sy lewe belangriker as eiendom is.
Nee wat . Hy is sy 'besigheid' in SA kwyt. Daarom gee hy nie om dat daar op sy besittings beslag gelê word nie. Wil hy nou 'n ruiltransaksie aangaan? En as Malawi so wonderlik is, moes hy mos daar gebly het. Waarvoor dan in sy volle glorie SA toe kom?
"EERWAARDE"Bushiri jy noet kom pa staan vir jou kriminele dade in S A waar jy lekker geleef het.Jou eiendom is seker nie R 102 miljoen sterk nie.As jy skuldig bevind word gaan hulle in elk geval beslag lê op jou eiendom om te betaal vir geld wat jy onwettig bekom het en die eiendom wat jy gekoop het.Ek glo die egpaar sal 'n opgeskorte vonnis kry en ek hoop hulle word gedeporteer.
Wag maar, julle twee skelms! Interpol en die lang arm van die gereg speel nie met mense soos julle nie!
Ek glo nie wat ek lees nie! Is hulle ook nou die gereg? Hulle beter kom betaal vir hulle sondes. Kamstig 'n profeet pffft wat so is…
Is julle seker dit moet nie "Profit" Bushiri wees nie??? Want dis tog al wat hy voorspel, profit vir homself